CELEX: 32021L1927
Language: mt
Date: 2021-11-05 00:00:00
Title: Direttiva ta’ Implimentazzjoni tal-Kummissjoni (UE) 2021/1927 tal-5 ta’ Novembru 2021 li temenda l-Annessi I u II tad-Direttiva tal-Kunsill 66/402/KEE fir-rigward tar-rekwiżiti għaż-żrieragħ tal-qamħ ibridu prodotti permezz tal-isterilità maskili ċitoplażmika (Test b’rilevanza għaż-ŻEE)

8.11.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 393/13
               
            
         DIRETTIVA TA’ IMPLIMENTAZZJONI TAL-KUMMISSJONI (UE) 2021/1927
         tal-5 ta’ Novembru 2021
         li temenda l-Annessi I u II tad-Direttiva tal-Kunsill 66/402/KEE fir-rigward tar-rekwiżiti għaż-żrieragħ tal-qamħ ibridu prodotti permezz tal-isterilità maskili ċitoplażmika
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 66/402/KEE tal-14 ta’ Ġunju 1966 dwar il-marketing taż-żerriegħa tal-ġwież (1), u b’mod partikolari l-Artikolu 21b tagħha,
         Billi:
         
                     (1)
                  
                  
                     Id-Direttiva 66/402/KEE tistabbilixxi regoli dwar il-produzzjoni u l-kummerċjalizzazzjoni taż-żrieragħ taċ-ċereali fl-Unjoni. Fil-każ taż-żrieragħ tal-qamħ ibridu, l-unika tekniki li jipproduċu ż-żerriegħa ibrida li tipprevedi dik id-Direttiva huma l-inkroċjar dirett u l-ibridizzazzjoni kimika.
                  
               
                     (2)
                  
                  
                     Madanakollu, f’dawn l-aħħar snin, l-isterilità maskili ċitoplażmika (“CMS”) ġiet aċċettata globalment bħala teknika għat-tnissil tal-pjanti għall-produzzjoni tal-ibridi ta’ varjetajiet taż-żrieragħ taċ-ċereali. Ir-regoli relevanti rigward it-teknika ta’ produzzjoni CMS diġà huma fis-seħħ għax-xgħir, peress li l-produzzjoni taż-żrieragħ ibridi bis-CMS ilha tiġi pprattikata għal diversi snin.
                  
               
                     (3)
                  
                  
                     Ix-xgħir u l-qamħ min-natura tagħhom idakkru lilhom infushom u jiġu prodotti f’kultivazzjoni mħallta. Jekk jiġi kkunsidrat ix-xebh tekniku bejn il-produzzjoni ta’ żrieragħ tal-ibridi tax-xgħir u tal-qamħ, u l-ħtiġijiet tal-utenti taż-żrieragħ tal-ibridi, huwa xieraq li jiġu stabbiliti kundizzjonijiet għal żrieragħ tal-ibridi tal-qamħ simili għal dawk li japplikaw għal żrieragħ tal-ibridi tax-xgħir. L-esperjenza wriet li s-sistema speċifika ta’ produzzjoni b’taħlita tal-qamħ ibridu bħal Triticum aestivum subsp. aestivum, Triticum turgidum subsp. durum, Triticum aestivum subsp. spelta applikata fl-għalqa, ikkombinata mar-riskji marbutin mat-temp matul il-perjodu tal-fjoritura, jeħtieġu tnaqqis fl-istandard tal-purità varjetali għal 85 %, fil-każ li tiġi applikata s-CMS, biex tkun tista’ ssir produzzjoni stabbli taż-żerriegħa f’kundizzjonijiet anqas favorevoli tat-temp. Għalhekk jixraq li jiġi aċċettat livell ta’ purità varjetali għaż-żrieragħ tal-qamħ ibridu prodotti bis-CMS aktar baxx mil-livell meħtieġ għal ibridi oħrajn taż-żrieragħ.
                  
               
                     (4)
                  
                  
                     L-esperjenza bi żrieragħ oħrajn ta’ ibridi prodotti bis-CMS turi li fil-bidu ta’ skema ġdida tal-produzzjoni, huwa importanti li jiġu ttestjati r-rekwiżiti tekniċi fis-seħħ. Għalhekk, ir-rekwiżiti għall-varjetajiet jenħtieġ li jkunu applikabbli fuq bażi temporanja sal-31 ta’ Awwissu 2029, biex in-nissiela tal-pjanti ikunu jistgħu jadattaw il-produzzjoni tal-qamħ ibridu f’sistema mħallta. Tali approċċ huwa neċessarju biex jitnaqqas kwalunkwe riskju ta’ din l-iskema ta’ produzzjoni u biex jipprovdi lill-bdiewa b’tip ġdid ta’ varjetajiet tal-qamħ ġdid. Jenħtieġ li dak il-limitu ta’ żmien ikun suffiċjenti biex jippermetti lin-nissiela tal-pjanti u lill-awtoritajiet taċ-ċertifikazzjoni jiksbu l-għarfien meħtieġ għall-applikazzjoni tar-rekwiżiti tekniċi għall-produzzjoni taż-żrieragħ ibridi tal-qamħ, u biex jirrevedu dawn ir-rekwiżiti.
                  
               
                     (5)
                  
                  
                     Sabiex il-Kummissjoni u l-Stati Membri jiksbu għarfien adegwat dwar l-applikazzjoni tas-CMS, u sabiex ikun jista’ jsir eżami mill-ġdid tar-regoli rispettivi, l-awtorità responsabbli taċ-ċertifikazzjoni jenħtieġ li tirrapporta kull sena lill-Kummissjoni u lill-Istati Membri l-oħra, ir-riżultati tas-sena preċedenti fir-rigward tal-kwantità ta’ żrieragħ ibridi prodotti u l-perċentwal tal-lottijiet ta’ żrieragħ li jkunu ġew irrifjutati minħabba parametri ta’ kwalità insuffiċjenti, sat-28 ta’ Frar 2030.
                  
               
                     (6)
                  
                  
                     Għalhekk, l-Annessi I u II tad-Direttiva 66/402/KEE jenħtieġ li jiġu emendati skont dan.
                  
               
                     (7)
                  
                  
                     Il-miżuri previsti f’din id-Direttiva huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADDOTTAT DIN ID-DIRETTIVA:
         
            Artikolu 1
            Emendi għad-Direttiva 66/402/KEE
            L-Annessi I u II tad-Direttiva 66/402/KEE huma emendati f’konformità mal-Anness ta’ din id-Direttiva.
         
         
            Artikolu 2
            Traspożizzjoni
            
               1.   L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma’ din id-Direttiva sa mhux aktar tard mill-31 ta’ Awwissu 2022. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet.
               Huma għandhom japplikaw dawk id-dispożizzjonijiet mill-1 ta’ Settembru 2022 sal-31 ta’ Awwissu 2029.
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
            
         
         
            Artikolu 3
            
               Dħul fis-seħħ
            
            Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Artikolu 4
            Destinatarji
            Din id-Direttiva hija indirizzata lill-Istati Membri.
         
         
            Magħmul fi Brussell, il-5 ta’ Novembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU 125, 11.7.1966, p. 2309.
      
      
         
            ANNESS
            L-Annessi I u II tad-Direttiva 66/402/KEE huma emendati kif ġej:
            
                        (1)
                     
                     
                        L-Anness I huwa emendat kif ġej:
                        
                                    (a)
                                 
                                 
                                    l-ewwel sentenza tal-punt 5 hija sostitwita b’dan li ġej:
                                    “Uċuħ tar-rabà biex jipproduċu ż-żerriegħa ċċertifikata tal-ibridi ta’ Avena nuda, Avena sativa, Avena strigosa, Oryza sativa u xTriticosecale li ddakkar lilha nfisha u uċuħ tar-rabà biex jipproduċu ż-żerriegħa ċċertifikata tal-ibridi ta’ Hordeum vulgare, Triticum aestivum subsp. aestivum, Triticum aestivum subsp.spelta, Triticum turgidum subsp. durum, permezz ta’ teknika li mhix l-Isterilità Maskili Ċitoplażmika (“CMS”);”
                                 
                              
                                    (b)
                                 
                                 
                                    il-punt li ġej għandu jiddaħħal bejn il-punti 5a u 6:
                                    
                                                “5b.
                                             
                                             
                                                Uċuħ tar-rabà biex jipproduċu ż-żerriegħa bażika u ċċertifikata tal- ibridi ta’ Triticum aestivum subsp. aestivum, Triticum aestivum subsp. spelta, Triticum turgidum subsp. durum permezz tas-CMS:
                                                
                                                            (a)
                                                         
                                                         
                                                            Il-wiċċ tar-rabà għandu jikkonforma mal-istandards li ġejjin fir-rigward tad-distanzi minn sorsi mill-viċin ta’ trab tad-dakra li jista’ jirriżulta f’dakkir barrani mhux mixtieq:
                                                            
                                                                        Uċuħ tar-rabà
                                                                     
                                                                     
                                                                        Distanza minima
                                                                     
                                                                  
                                                                        Għall-komponent femminili CMS għall-produzzjoni taż-żerriegħa bażika
                                                                     
                                                                     
                                                                        300  m
                                                                     
                                                                  
                                                                        Għall-produzzjoni ta’ żerriegħa ċċertifikata
                                                                     
                                                                     
                                                                        25  m;
                                                                     
                                                                  
                                                      
                                                            (b)
                                                         
                                                         
                                                            Il-wiċċ tar-rabà għandu jkollu biżżejjed identità u purità varjetali fir-rigward tal-karatteristiċi tal-komponenti.
                                                            B’mod partikolari, il-wiċċ tar-rabà għandu jikkonforma mal-istandards li ġejjin:
                                                            
                                                                        (i)
                                                                     
                                                                     
                                                                        Il-perċentwal f’għadd ta’ pjanti li mhumiex veraċi għat-tip b’mod ovvju ma għandux jaqbeż:
                                                                        
                                                                                    —
                                                                                 
                                                                                 
                                                                                    għall-uċuħ tar-rabà użati għall-produzzjoni ta’ żerriegħa bażika, 0,1 % għal-linja taż-żamma u għal-linja tar-radd lura, u 0,3 % għall-komponent femminili CMS;
                                                                                 
                                                                              
                                                                                    —
                                                                                 
                                                                                 
                                                                                    għall-uċuħ tar-rabà użati għall-produzzjoni ta’ żerriegħa ċċertifikata, 0,3 % għal-linja tar-radd lura u 0,6 % għall-komponent femminili CMS u 1 % f’każ li l-komponent femminili CMS ikun ibridu waħdieni.
                                                                                 
                                                                              
                                                                  
                                                                        (ii)
                                                                     
                                                                     
                                                                        Il-livell ta’ sterilità maskili tal-komponenti femminili għandu jkun mill-inqas:
                                                                        
                                                                                    —
                                                                                 
                                                                                 
                                                                                    99,7 % għal uċuħ tar-rabà użati għall-produzzjoni ta’ żerriegħa bażika;
                                                                                 
                                                                              
                                                                                    —
                                                                                 
                                                                                 
                                                                                    99 % għal uċuħ tar-rabà użati għall-produzzjoni ta’ żerriegħa ċċertifikata.
                                                                                 
                                                                              
                                                                  
                                                                        (iii)
                                                                     
                                                                     
                                                                        Il-konformità mar-rekwiżiti tal-punti (i) u (ii) għandhom jiġu eżaminati b’test uffiċjali ta’ wara l-kontroll.
                                                                     
                                                                  
                                                      
                                                            (c)
                                                         
                                                         
                                                            Iż-żerriegħa ċċertifikata tista’ tiġi prodotta f’kultivazzjoni mħallta ta’ komponent femminili bi sterilità maskili ma’ komponent maskili li jreġġa’ lura l-fertilità.
                                                         
                                                      
                                          L-awtorità responsabbli taċ-ċertifikazzjoni għandha tirrapporta lill-Kummissjoni u lill-Stati Membri l-oħrajn, ir-riżultati tas-sena preċedenti rigward il-kwantità ta’ żrieragħ ibridi prodotti, il-konformità mal-ispezzjonijiet fil-post bir-rekwiżiti rispettivi, il-perċentwal tal-lottijiet ta’ żrieragħ li ġew rifjutati minħabba parametri ta’ kwalità’ insuffiċjenti u kwalunkwe informazzjoni oħra li tiġġustifika din iċ-ċaħda sat-28 ta’ Frar ta’ kull sena. Dan l-obbligu ta’ rapportar għandu jkun applikabbli sat-28 ta’ Frar 2030.”
                                 
                              
                  
                        (2)
                     
                     
                        Il-punt 1 tal-Anness II huwa emendat kif ġej:
                        
                                    (a)
                                 
                                 
                                    It-Taqsima C hija sostitwita b’dan li ġej:
                                    
                                                “C.
                                             
                                             
                                                
                                                   L-ibridi ta’ Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum u xTriticosecale li ddakkar lilha nnifisha
                                                
                                                Il-purità minima varjetali taż-żerriegħa tal-kategorija taż-żerriegħa ċċertifikata għandha tkun 90 %.
                                                Fil-każ ta’ Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum prodotti permezz tas-CMS, għandha tkun ta’ 85 %. Impuritajiet oħra li ma jroddux lura m’għandhomx jaqbżu t-2 %.
                                                Il-purità varjetali minima għandha tiġi eżaminata waqt test uffiċjali ta’ wara l-kontroll fuq proporzjon xieraq ta’ kampjuni.
                                                L-awtorità responsabbli taċ-ċertifikazzjoni għandha tirrapporta lill-Kummissjoni u lill-Stati Membri l-oħrajn ir-riżultati tas-sena preċedenti rigward il-kwantità ta’ żrieragħ ibridi prodotti ta’ Triticum aestivum subsp. aestivum, Triticum aestivum subsp. spelta u Triticum turgidum subsp. durum, u l-perċentwal tal-lottijiet ta’ żrieragħ li ġew rifjutati minħabba parametri ta’ kwalità insuffiċjenti, ir-riżultati tat-test uffiċjali ta’ wara l-kontroll u kwalunkwe informazzjoni oħra li tiġġustifika din iċ-ċaħda sat-28 ta’ Frar ta’ kull sena. Dan l-obbligu ta’ rapportar għandu jkun applikabbli sat-28 ta’ Frar 2030.”
                                             
                                          
                              
                                    (b)
                                 
                                 
                                    It-titlu tat-Taqsima E huwa sostitwit b’dan li ġej:
                                    
                                                “E.
                                             
                                             
                                                
                                                   L-ibridi ta’ Secale cereale u ibridi CMS ta’ Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum
                                                   
                                                   ”.